# Nendelêq

| ◄ En Avènd | Nendelêq | Gouïl S. Stevan  ► |
ER guir Nendelêq e senéfi Gannedigueah. En Ilis è hanàu tair-Gannedigueah a Jesus-Chrouist. Er guettan e zou é Gannedigueah éternel, dré béhani é ma angeandrét ag é Dad a ol éternité. En eil e zou é Gannedigueah tamporel é Bethelem ; hac en dairvèd e zou é Gannedigueah spirituel én hun ineanneu. Eid inourein en tair-Gannedigueah-ce é lar er Velean tair-Overen de Nendelêq. Én Overèn-greis-noz é hinourér Gannedigueah tamporel Jesus-Chrouist, péhani, dré er guirieu ag er Gonsecration e vai laqueit ar en Autær d’er hource m’el laquas er Uériès ar un nebediq plous é Bethelem : réd-è nezè adorein Jesus-Chrouist gannét én ur hreu écreis er vrassan peuranté, dré garanté aveid-omb. Én Overèn ardro-goleu-dé é rér mémoër ag er momand heurus-hont ma hannonças un Æl d’er Vugulion é hoai gannét Jesus-Chrouist ; hac inourein e rér nezè Gannedigueah spirituel hur Salvér é caloneu en dud just. Eid assistein én Overèn-ze guet devotion, réd-è hum joéntein a speret guet er Vugulion, péré e adoras Jesus-Chrouist nehué-gannét, ha guet en Ælèt, péré e annonças é Gannedigueah d’en dud dré er Hantiq caër-men : Gloria in excelsis Deo, &c. Gloër de Zoué é lein en Nean, ha peah d’en dud a volanté vad ar en doar... Én dairvèd Overèn é leinér er hommancemand ag en Aviél revè S. Yéhàn, péhani e gonz splann a Gannedigueah éternel hur Salvér ; rac-ce nitra ne vir a larèt é hinourér nezè é Gannedigueah divin, dré béhani é ma angeandrét ag en Tad a ol éternité. Eid assistein én Overèn-ze guet er santimanteu e recommand en Ilis, réd-è hum joéntein a speret guet en Ælèt hac er Sænt, péré e ador Mab Doué én Nean, péré en trugairica ag èr græceu en dès reit d’en dud, ha péré, revè S. Paul, en adoras a guentéh èl ma hoai gannét. Un dra vad-è assistein én tair-Overèn-ze, penaus-benac ne vér quet obligét. Guharal en Ilis e bermettai d’er Velean larèt istroh eid un Overèn d’er Gouïlieu bras ; rac ne vehai quet bet possibl d’en ol Fidelèt assistein pe n’en devezai peb-Belêg larét meid unan. Rac-ce en tair-Overèn e larér hoah dé Nendelêq, e zou ur merche ag un usage pratiquét guharal ér Grechéneah.
Jesus-Chrouist dré er circonstanceu ag é Gannedigueah e ra demb Leçonnieu caër. Gannét-è é voyage, de greis-noz, én ur hreu, ér vrassan peuranté, én un amzér yein, cri ha calét, &c. Ean hun désq enta : 1.° de voud aboeissant, humbl, ha de hum gonsidérein èl perhinderion ar en doar ; 2.° de garein er beuranté, de zisprisein er madeu hac en inourieu ; 3.° de garein er souffranceu, ha de feahein en inclination malheurus hun nès de glasq attàu hun æzemant hac hur satisfaction. Én un antréein ér béd ean en dès groeit brizél d’en orgueil, d’er vanité, d’en ambition, d’er væn curiosité ha d’er goal inclinationeu ag en natur corromplét, eit hun désquein de zisprisein er péh e istim er béd, ha de garein er péh e zispris er béd. Er-ré e yai de Vethelem d’en adorein, ne gleuènt guet-t’ou guir er bet : mæs é stad peur ha truhéus, é zareu, é huannadeu e oai quel liès a voéh péré e larai deja d’en ol : Mar fal deoh boud a men Disciplet, renonciet deoh hou ç’hunan, queméret hou croès ha heliet mé. Ér momand ma hinour en Ilis er Mistèr ag é Gannedigueah, ean e brepar hoah græceu spéciai d’en ol Grechénion. Mæs èl n’en dès quet paud e hum laq ér stad d’ou receu, ha ma hès memb hilleih e ra ag en noz-ze un noz a zebauche hac a libertinage, er græceu-ze e vai dispartiét guet abondance itré en ineanneu devod péré e brepar én ou halon un damurance pur ha santel d’un Doué deit de vout croaidur dré garanté aveid-omb. (Leinet er Figur VII a Histoër en Testamand nehué).